Ndikimi i ndryshimit të klimës në mjedisin e Alaskës
Jo të gjithë shkencëtarët janë dakord se ndryshimet e klimës në Alaskë kanë lidhje me ngrohjen globale
Mike Williams e ka kaluar pjesën më të madhe të jetës në lumin Kushokwim në rajonin perëndimor të Alaskës nënarktike. Ai thotë se rritja e temperaturave dekadën e fundit po e shkrin shtresën normalisht të ngrirë të tokës në këtë zonë duke shkaktuar erozion në rritje. Qyteteve të tillë si Bethel u është dashur të përforcojnë vazhdimisht muret që i mbrojnë nga deti. Banorët në fshatra si Nipaciak dhe të tjerë janë detyruar të zhvendosen plotësisht. Williams është një nga udhëheqësit e Këshillit Ndërfisnor të Alaskës, i cili përfaqëson 229 fise që jetojnë këtu. Ai i takon fisit eskimez Jupik, një fis i lashtë autokton që ka mbijetuar në periferi të tundrës për mijra vjet. Shumica e tyre ende jetojnë me gjueti dhe peshkim. Ata gjuajnë gjatë verës për të patur ushqim në muajt e ftohtë të dimrit. Gjatë viteve, kryepleqtë kanë parë shumë ndryshime në mënyrën e tyre tradicionale të jetesës – si mjetet e motorizuara që i ndihmojnë të lëvizin apo ndihmën që u jep qeveria për të përballuar vështirësitë. Por ata thonë se ndryshimet e klimës po e ndryshojnë vetë mjedisin. 78-vjeçari James Willie thotë se tani as dëbora nuk është si më parë. Williams thotë se Katie Kernak është gjyshja e gruas së tij. Ajo thotë se vitet e fundit, ndryshimi më i madh që ka sjellë klima e ngrohtë dhe e thatë janë zjarret e pyjeve. Williams thotë se ato që sot duken si ndryshime të vogla po sjellin ndikime të mëdha. Zjarret po kërcënojnë ekosistemet e brishta. Hollimi i shtresës së akullit po e bën më të rrezikshëm kalimin e lumenjve. Ndryshimet e klimës po ndikojnë edhe mbi faunën, duke ndryshuar rrugët e shtegtimit të zogjve dhe shprehitë e të ushqyerit. Williams thotë se nëse nuk merren masa në shkallë botërore, kësaj mënyrë jetese në Alaskë mund t’i vijë fundi. Jo të gjithë shkencëtarët janë dakord se ndryshimet e klimës për të cilat folëm më sipër kanë lidhje me ngrohjen globale, apo se rritja e temperaturave do të ketë pasoja katastrofike. Disa prej tyre e venë në diskutim ritmin e rritjes së temperaturave apo të nivelit të detrave dhe thonë se studiuesit nuk duhet të bëjnë parashikime të parakohshme dhe alarmiste. //iç